DEĊIŻJONI TAL-KUMMISSJONI
tad-9 ta' Frar 2006
li temenda d-Deċiżjoni 96/335/KE li tistabbilixxi inventarju u nomenklatura komuni ta' l-ingredjenti użati fil-prodotti kożmetiċi
(Test b'rilevanza għaż-ŻEE)
(2006/257/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta' Lulju 1976 dwar l-approssimazzjoni tal-liġijiet ta' l-Istati Membri li għandhom x'jaqsmu ma' prodotti kożmetiċi (1), u b'mod partikolari l-Artikolu 5a(3) u l-Artikolu 7(2) tiegħu,
Wara konsultazzjoni mal-Kumitat Xjentifiku għall-Prodotti Kożmetiċi u Prodotti li Mhumiex Ikel Intenzjonati għall-Konsumaturi,
Billi:
(1)
Skond l-informazzjoni pprovduta mill-industrija kkonċernata l-inventarju u n-nomenklatura komuni ta' l-ingredjenti użati fil-prodotti kożmetiċi spjegati fl-Anness għad-Deċiżjoni 96/335/KE (2) għandhom bżonn jiġu aġġornati.
(2)
Sezzjoni I fl-Anness għad-Deċiżjoni 96/335/KE għandha tkun aġġornata biex tiżgura l-preċiżjoni xjentifika u l-validità ta' xi entrati eżistenti kif ukoll ta' entrati ġodda, u biex jitjiebu l-entrati botaniċi kif ukoll id-definizzjonijiet u l-klassijiet tal-funzjonijiet.
(3)
Intwera l-bżonn li ssir reviżjoni sostanzjali tal-Konvenzjonijiet tan-Nomenklatura mniżżla fl-Anness għad-Deċiżjoni 96/335/KE sabiex ikunu aktar ċari u biex jiġu adattati għat-tibdil fin-Nomenklatura Internazzjonali ta' l-Ingredjenti Kożmetiċi (INCI).
(4)
Il-lista ta' l-abbrevjazzjonijiet imniżżla fl-Anness għad-Deċiżjoni 96/335/KE għandha tkun adattata biex tqis l-introduzzjoni ta' ingredjenti ġodda fl-inventarju.
(5)
Għal dawn ir-raġunijiet id-Deċiżjoni 96/335/KE għandha għalhekk tkun emendata.
(6)
Il-miżuri maħsuba f'din id-Deċiżjoni huma konformi ma' l-opinjoni tal-Kumitat Permanenti dwar il-Prodotti Kożmetiċi,
IDDEĊIDIET KIF ĠEJ:
Artikolu Uniku
L-Anness għad-Deċiżjoni 96/335/KE hu emendat skond l-Anness għal din id-Deċiżjoni.
Magħmula fi Brussell, id-9 ta' Frar 2006.